Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 1066/13/7713	Vranov nad Topľou, 12.3.2014
EEČ : 2-61-42-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému úradu, odboru všeobecnej vnútornej správy Vranov nad Topľou.

že dňa 26.08 2013 v čase okolo 12.00 hod. v bare Slovak Pub „U Aničky“ nachádzajúceho sa na Sidl. Juh č. 1050 vo Vranove nad Topľou, okr. Vranov na Topľou, napadol XXXXX tým spôsobom, že potom čo obvinený vošiel do baru a od dverí skríkol na čašníčku, aby mu okamžite dala pivo, ktorá to odmietla, nakoľko bol v dosť podnapitom stave, dal si od zlosti dole bundu, podišiel k čašníčke a chytil ju za ruku a snažil sa ju udrieť, avšak mu v tom zabránil XXXXX, ktorý k nemu priskočil, zozadu ho chytil oboma rukami za plecia a pritisol mu ruky k telu, pričom začali spolu zápasiť, spadli obaja na stôl, následkom čoho poškodený XXXXX utrpel poranenie a to zatvorené roztrhnutie úponovej časti dorzálnej aponeurózy vystierača V. prsta pravej ruky s dobou liečenia a práceneschopnosti v trvaní 35-40 dní.

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície vo Vranove nad Topľou sp. zn. ORP-501/OVK-VT-2012 zo dňa 29.11.2013 bolo podľa § 199 ods. 1 Trestného poriadku začaté trestné stíhanie a súčasne  bolo podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 156 ods. 1 ods. 3 písm. c/ Trestného zákona a prečinu výtržníctva podľa § 364 ods. 1 písm. a Trestného zákona, na tom skutkovom základe, ako je to uvedené vo výrokovej časti tohto uznesenia.

     	V skrátenom vyšetrovaní bol vypočutý obvinený, ktorý uviedol, že nemal úmysel ublížiť čašníčke, chcel ju iba takým spôsobom zastaviť, aby mu načapovala pivo. XXXXX prišiel k nemu zozadu, pritisol mu ruky k telu a snažil sa iba brániť, vymaniť sa zo zovretia. S XXXXX sa poznajú dlho, boli aj priatelia. Svedok poškodený XXXXX uviedol, že sa obvinený rozohnal, akoby chcel udrieť čašníčku, preto ho objal v oblasti pliec, spoločne sa naťahovali. Ako sa obvinený mykal, tak spadli na stôl. Nevie presne kedy došlo ku zraneniu malíčka, nevie, či to bolo pri naťahovaní, alebo keď spadli. 

    Taktiež bola vypočutá za zdravotnú poisťovňu XXXXX, ktorá uviedla, že s liečbou ich poistenca im vznikli náklady v sume 442,56XXXXX uviedla, že XXXXX pozná dlhšiu dobu ako zákazníka, dňa 26.08.2013 po nej skríkol, aby mu dala pivo, keďže bol podnapitom stave nechcela mu ho dať, schytil ju za ruku. V konaní obvineného nevidela, aby ju chcel napadnúť. Z obvineného nemá strach i keď ak má vypité je drzí a arogantný. 

	Do konania bol pribratý znalec z odboru zdravotníctva XXXXX. Z vypracovaného znaleckého posudku vyplýva, že poškodený utrpel zatvorené roztrhnutie úponovej časti dorzálnej aponeurózy vystierača V. prsta pravej ruky. Takéto poranenie vzniká v dôsledku násilného zohnutia. Poškodený mohol posledným článkom naraziť do nejakého predmetu, alebo odevu. Doba liečenia je 35 až 40 dní. 

	Súčasťou vyšetrovacieho spisu sú  lekárska správa, dodatočná zápisnica o ohliadke miesta činu a fotodokumentácia a charakteristika na obvineného a odpis registra trestov. 

	Obvinený je z miesta trvalého bydliska nie je bližšie hodnotený. V registri trestov nemá záznam a v evidencii priestupkov má 2 záznamy.   
    
            Na naplnenie zákonných znakov skutkovej podstaty prečinu činu ublíženia na zdraví podľa § 156 ods. 1 Trestného zákona sa vyžaduje aby páchateľ inému úmyselne ublížil na zdraví. Pod ujmou na zdraví rozumieme akékoľvek poškodenie zdravia iného podľa § 123 ods. 1 Trestného zákona. Za ublíženie na zdraví sa na účely Trestného zákona rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie alebo liečenie, počas ktorého bol nie iba na krátky čas sťažený obvyklý spôsob života poškodeného. Pod pojmom nie na krátky čas sa rozumie doba okolo 7 dní. 

   	Vzhľadom na výsluchy obvineného, svedkov s poukazom na znalecký posudok z odboru zdravotníctva možno konštatovať, že neboli naplnené všetky zákonné znaky skutkovej podstaty prečinu ublíženia na zdraví podľa § 156 ods. 1/ Trestného zákona, či iného trestného činu ako bolo vznesené obvinenie pre prečin výtržníctva podľa § 364 ods. 1 písm. a Trestného zákona. Obvinený sa nie práve vhodným spôsobom dožadoval piva od čašníčka, kde v snahe napomôcť čašníčke a utlmiť správanie sa obvineného, oblapil ho v oblasti pliec, kde z takéhoto zovretia sa snažil obvinený dostať a pri vzájomnom naťahovaní došlo k zraneniu XXXXX.   

Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

   	Vzhľadom na vyššie uvedené bolo potrebné rozhodnúť v zmysle § 214 ods. 1 Trestného poriadku a to postúpením veci na Okresný úrad vo Vranove nad Topľou.

Týmto rozhodnutím nie sú dotknuté nároky poškodených, ktoré si môžu uplatniť prostriedkami občianskoprávneho konania.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka